《挽张茂才秉伦诗》
明代·李素

麟溪寂寞雨声愁，叹息英雄事业休。赤手持家诸弟显，锐心倡学盛名留。

龙亡虎逝怜陈迹，鹤怨猿惊锁故丘。疏拙忝为门下士，伤心讵忍过西州。

作者简介：李素，号拙庵。嘉应州人。明代宗景泰七年（一四五六）举人，明英宗天顺四年（一四六〇）会试乙榜，仕至当涂教谕。清光绪《嘉应州志》卷二三有传。